Úradný vestník L 273 , 24/10/2003 S. 0038 - 0042



Rozhodnutie Komisie z 15. októbra 2003, ktorým sa ustanovujú osobitné podmienky na usmernenie dovozu produktov rybolovu z Kapverdskej republiky [oznámené pod číslom dokumentu C(2003) 3651] (Text s významom pre EHP) (2003/763/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 91/493/EHS z 22. júla 1991, ktorá ustanovuje veterinárno-zdravotné podmienky pre produkciu a umiestňovanie produktov rybolovu na trhu [1], naposledy zmenenú a doplnenú nariadením (ES) č. 806/2003 [2], najmä na jej článok 11, keďže: (1) v Kapverdskej republike bola v mene Komisie vykonaná inšpekčná návšteva, aby sa overili podmienky, za akých sa vyrábajú, skladujú a expedujú produkty rybolovu do spoločenstva; (2) požiadavky právnych predpisov Kapverdskej republiky týkajúce sa zdravotnej kontroly a sledovania produktov rybolovu sa môžu pokladať za rovnocenné s podmienkami ustanovenými v smernici 91/493/EHS; (3) najmä úrad "Direcção-Geral das Pescas (DGP) – Ministério do Ambiente, Agricultura e Pescas" je schopný účinne overovať uplatňovanie platných právnych predpisov; (4) DGP poskytol oficiálne ubezpečenia, že budú dodržané normy zdravotnej kontroly a sledovania produktov rybolovu stanovené v kapitole V prílohy k smernici 91/493/EHS a splnené hygienické požiadavky, ktoré sú rovnocenné s požiadavkami stanovenými uvedenou smernicou; (5) v súlade so smernicou 91/493/EHS by sa mali stanoviť vykonávacie pravidlá týkajúce sa produktov rybolovu dovážaných do spoločenstva z Kapverdskej republiky; (6) je taktiež potrebné vytvoriť zoznam schválených prevádzkarní, výrobných plavidiel alebo chladiarenských skladov a zoznam mraziarenských plavidiel vybavených v súlade s požiadavkami smernice Rady 92/48/EHS zo 16. júna 1992, ktorá ustanovuje minimálne hygienické pravidlá platné pre ulovené produkty rybolovu na palube určitých plavidiel v súlade s článkom 3 ods. 1 písm. a) bod i) smernice 91/493/EHS [3]. Tieto zoznamy je potrebné vypracovať na základe správy zaslanej Komisii úradom DGP; (7) vzhľadom na to, že dovozy produktov rybolovu z Kapverdskej republiky sa schvália ex-nuovo týmto rozhodnutím, nie je potrebné prechodné obdobie a lehota v trvaní troch dní postačuje na zaistenie toho, aby sa schválenie zverejnilo. Preto sa dovozy z tejto krajiny môžu povoliť po troch dňoch od uverejnenia tohto rozhodnutia v Úradnom vestníku Európskej únie. (8) opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat, PRIJALA TOTO ROZHODNUTIE: Článok 1 Príslušným úradom v Kapverdskej republike, ktorý overuje a osvedčuje, že produkty rybolovu spĺňajú požiadavky smernice 91/493/EHS je úrad "Direcção-Geral das Pescas (DGP) – Ministério do Ambiente, Agricultura e Pescas" (Generálne riaditeľstvo pre rybárstvo- Ministerstvo životného prostredia, poľnohospodárstva a rybárstva). Článok 2 Produkty rybolovu dovezené do spoločenstva z Kapverdskej republiky musia spĺňať podmienky stanovené v článkoch 3, 4 a 5. Článok 3 1. Ku každej zásielke je priložený očíslovaný originál osvedčenia o zdravotnej neškodnosti, ktorý je v súlade so vzorom v prílohe I a obsahuje samostatný hárok, riadne vyplnený, podpísaný a s uvedením dátumu. 2. Osvedčenie je vypracované aspoň v jednom úradnom jazyku členského štátu, v ktorom sa kontroly vykonávajú. 3. Na osvedčení musí byť uvedené meno, kvalifikácia a podpis zástupcu DGP, ako aj pečiatka tohto úradu vo farbe odlišnej od farby na potvrdeniach. Článok 4 Produkty rybolovu pochádzajú zo schválených prevádzkarní, výrobných plavidiel alebo chladiarenských skladov alebo z registrovaných plavidiel s mraziacim boxom, uvedených v prílohe II. Článok 5 Všetky balenia, s výnimkou voľne ložených zmrazených produktov a určených na výrobu konzervovaných potravín, musia byť nezmazateľným písmom označené slovami "KAPVERDSKÁ REPUBLIKA" a schvaľovacím/registračným číslom prevádzkarne, výrobného plavidla, chladiarenského skladu alebo mraziarenského plavidla, z ktorých pochádzajú. Článok 6 Toto rozhodnutie sa uplatňuje od 8. decembra 2003. Článok 7 Toto rozhodnutie je adresované členským štátom. V Bruseli 27. októbra 2003 Za Komisiu David Byrne člen Komisie [1] Ú. v. ES L 268, 24.9.1991, s. 15. [2] Ú. v. ES L 122, 16.5.2003, s. 1. [3] Ú. v. ES L 187, 7.7.1992, s. 41. -------------------------------------------------- PRÍLOHA I +++++ TIFF +++++ +++++ TIFF +++++ -------------------------------------------------- PRÍLOHA II Zoznam prevádzkarní a plavidiel Vysvetlivky: PP : spracovateľský závod Číslo schválenia | Názov | Mesto/oblasť | Kategória | CV 001 | SALSESIMBRA LDA | Palmeira/Ilha do Sal | PP | CV 002 | FRESCOMAR, ITS | Mindelo/São Vincente | PP | --------------------------------------------------